அல்லைல் குளோரைடு

அல்லைல் குளோரைடு (Allyl chloride) என்பது CH2=CHCH2Cl என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். இந்த நிறமற்ற நீர்மம் தண்ணீரில் கரையாது ஆனால் பொதுவான கரிம கரைப்பான்களில் கரையும். நெகிழிகள் உற்பத்திக்குப் பயன்படும் எபிகுளோரோவைதரின் தயாரிப்புக்கு இச்சேர்மம் பெரும்பாலும் பயன்படுகிறது. ஆல்கைலேற்றும் முகவரான அல்லைல் குளோரைடு புரோப்பலீனின் குளோரினேற்ற வழிப்பெறுதி என்று வகைப்படுத்தப்படுகிறது.

தயாரிப்பு

ஆய்வக அளவு 
அல்லைல் ஆல்ககாலுடன் பாசுபரசு முக்குளோரைடைச் சேர்த்து முதன்முதலில் 1857 ஆம் ஆண்டு அல்லைல் குளோரைடு தயாரிக்கப்பட்டது. அகசுட்டி கேகார்சும் ஆகசுட்டு ஆப்மானும் இத்தயாரிப்பை நிகழ்த்தினர். நவீன தயாரிப்பு நெறிமுறைகள் இந்த அணுகுமுறையை சிக்கனமாக்குகின்றன. ஒப்பீட்டளவில் விலையுயர்ந்த பாசுபரசு முக்குளோரைடிற்குப் பதிலாக ஐதரோகுளோரிக் அமிலத்துடன் தாமிரம்(I) குளோரைடு போன்ற வினையூக்கி வினையில் பயன்படுத்தப்படுகிறது.

தொழிற்சாலை அளவு
புரோப்பைலீனை குளோரினேற்றம் செய்து பெருமளவில் அல்லைல் குளோரைடு தயாரிக்கப்படுகிறது. தாழ் வெப்பநிலைகளில் 1,2-இருகுளோரோபுரோப்பேன் உருவாகும். ஆனால் 500 பாகை செல்சியசு வெப்பநிலையில் அல்லைல் குளோரைடு உருவாகிறது. 
CH3CH=CH2  +  Cl2   →  ClCH2CH=CH2  +  HCl
1997 ஆம் ஆண்டில் இந்த வழிமுறையில் 800,000 டன்கள் அல்லைல் குளோரைடு உற்பத்தி செய்யப்பட்டதாக மதிப்பிடப்பட்டுள்ளது.

வினைகளும் பயன்களும் 
அல்லைல் குளோரைடின் பெரும்பகுதி எபிகுளோரோ ஐதரினாக மாற்றப்படுகிறது.  அல்லைல் ஆல்ககால், அல்லைலமீன், அல்லைல் ஐசோதயோசயனேட்டு மற்றும் 1-புரோமோ-3-குளோரோபுரோப்பேன் ஆகியவை வணிகரீதியான குறிப்பிடத்தக்க பிற வழித்தோன்றல்களில் அடங்கும்.

அல்கைலேற்றும் முகவராக, கடுகு எண்ணெய் போன்ற மருந்துகள் மற்றும் பூச்சிக்கொல்லிகள் தயாரிப்பதில் அல்லைல் குளோரைடு பயனுள்ளதாக இருக்கும்.

விளக்க வினைகள் 
அல்லைல் குளோரைடின் வினைத்திறனை விளக்குவது அல்லைல் சயனைடுக்கான (CH2=CHCH2CN) இதன் சயனேற்ற வினையாகும்.  அல்கைல் ஆலைடு வினைத்திறன் வாய்ந்தது என்பதால், இது ஈரல்லைலைக் கொடுக்க குறைக்கும் இணைப்பிற்கு உட்படுகிறது:
2 ClCH2CH=CH2  +  Mg  →   (CH2)2(CH=CH2)2  +  MgCl2
பல்லேடியம்(0) உடன் ஆக்சிசனேற்ற கூட்டாக வினைபுரிந்து அல்லைல்பலேடியம் குளோரைடு இருபடியைக் (C3H5)2Pd2Cl2  கொடுக்கிறது.  ஐதரசன் ஆலைடு நீக்க வினையில் வளையபுரோப்பீனை அளிக்கிறது.

பாதுகாப்பு
அல்லைல் குளோரைடு மிகவும் நச்சுத்தன்மையுடையது மற்றும் எரியக்கூடியது. கண் பாதிப்புகள் தாமதமாகி  பார்வைக் குறைபாட்டிற்கு வழிவகுக்கும்.

மேலும் பார்க்க
 அல்லைல் புரோமைடு
 அல்லைல் அயோடைடு

மேற்கோள்கள்

புற இணைப்புகள் 

IARC Monograph *Allyl chloride.

அல்லைல் சேர்மங்கள்
கரிமகுளோரைடுகள்